[ OKOZ: 1. 09.00.00.00 Tadbirkorlik va xoʻjalik faoliyati / 09.15.00.00 Transport / 09.15.13.00 Avariyaga qarshi kurash. Yoʻl harakati xavfsizligi. Texnik koʻrik (shuningdek, 16.04.02.00ga qarang); 2. 16.00.00.00 Xavfsizlik va huquq tartibot muhofazasi / 16.04.00.00 Jamiyat xavfsizligi / 16.04.02.00 Yoʻl harakati xavfsizligi. Parvozlar xavfsizligi; 3. 21.00.00.00 Oʻzgartirish va qoʻshimchalar kiritish boʻyicha kompleks tusdagi hujjatlar / 21.03.00.00 Oʻzbekiston Respublikasi Vazirlar Mahkamasining qarorlari] [ TSZ: 1. Iqtisodiyot / Transport. Yoʻl xoʻjaligi. Harakat va parvozlar xavfsizligi] Oʻzbekiston Respublikasi Vazirlar Mahkamasining qarori Yoʻl harakati qoidalariga piyodalar xavfsizligini taʼminlashga qaratilgan oʻzgartirish va qoʻshimchalar kiritish toʻgʻrisida Respublikamizda yoʻl harakati xavfsizligini taʼminlash, yoʻl-transport hodisalarining, jumladan, piyodalar va bolalar ishtirokidagi baxtsiz hodisalarning oldini olish boʻyicha tizimli choralar koʻrilmoqda. Shu bilan birga, yoʻl infratuzilmasida yetarli sharoitlar yaratilmaganligi natijasida yoʻl qatnov qismida piyodalarning harakatlanishi yoʻl harakati xavfsizligiga salbiy taʼsir koʻrsatmoqda. Piyodalar uchun qulay shart-sharoitlar yaratish, ular ishtirokidagi yoʻl-transport hodisalarining oldini olish, piyodalar harakatining ustuvorligini hamda yoʻllarda harakat xavfsizligini taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2022-yil 12-apreldagi 172-son qarori bilan tasdiqlangan Yoʻl harakati qoidalariga ilovaga muvofiq “Baland piyodalar oʻtish joylari” yoʻl belgisini hamda yoʻl yotiq chiziqlarini joriy qilishga qaratilgan oʻzgartirish va qoʻshimchalar kiritilsin. 2. Belgilansinki, “Baland piyodalar oʻtish joylari” yoʻl belgisi hamda yoʻl yotiq chiziqlari shaharlar va boshqa aholi punktlarining koʻchalarida, davlat va mahalliy ahamiyatga molik avtomobil yoʻllarining yoritilgan hamda yuqori tezlik soatiga 30 kilometrgacha cheklov joriy qilingan uchastkalarida, turar joy dahalaridagi koʻrinish cheklangan chorrahalarda, bolalar maydonchalari hamda taʼlim tashkilotlari oldidagi yoʻl uchastkalarida, ommaviy dam olish joylari, stadionlar, vokzallar, savdo markazlari va boshqa odam koʻp toʻlanadigan joylarda, koʻchalarning 1.21. “Bolalar” yoʻl belgisi taʼsiridagi qismlariga oʻrnatiladi. 3. Oʻzbekiston Respublikasi Ichki ishlar vazirligi Transport vazirligi va mahalliy ijro etuvchi hokimiyat organlari bilan birgalikda ikki oy muddatda tahlillar asosida 2025-2026-yillarda “Baland piyodalar oʻtish joylari” yoʻl belgisi hamda yoʻl yotiq chiziqlarini oʻrnatish zarur boʻlgan joylar roʻyxatini tasdiqlasin. 4. Belgilansinki, “Baland piyodalar oʻtish joylari” yoʻl belgisi hamda yoʻl yotiq chiziqlari shaharlar, viloyatlar, tumanlar markazlaridagi koʻchalarda Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining “Xavfsiz yoʻl va xavfsiz piyoda” respublika jamgʻarmasi hamda davlat va mahalliy ahamiyatdagi avtomobil yoʻllari, shuningdek, boshqa aholi punktlaridagi koʻchalarda Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasi mablagʻlari hisobidan oʻrnatiladi. 5. Oʻzbekiston texnik jihatdan tartibga solish agentligi, Oʻzbekiston Respublikasi Ichki ishlar vazirligi va Transport vazirligi bilan birgalikda ikki oy muddatda Oʻz DSt 3403:2022 “Sunʼiy notekisliklar. Umumiy texnik talablar”, Oʻz DSt 3283:2022 “Yoʻl belgilari umumiy texnik talablar” Oʻzbekiston Respublikasining davlat standartlariga ushbu qarorga muvofiq joriy etilayotgan “Baland piyodalar oʻtish joylari” yoʻl belgisi hamda yoʻl yotiq chiziqlari oʻrnatiladigan joylarning texnik koʻrsatkichlarini nazarda tutuvchi oʻzgartirish va qoʻshimchalar kiritsin. 6. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov va transport vaziri I.R. Mahkamov zimmasiga yuklansin. Oʻzbekiston Respublikasining Bosh vaziri A. ARIPOV Toshkent sh., 2024-yil 30-noyabr, 805-son Vazirlar Mahkamasining 2024-yil 30-noyabrdagi 805-son qaroriga ILOVA Vazirlar Mahkamasining 2022-yil 12-apreldagi 172-son qarori bilan tasdiqlangan Yoʻl harakati qoidalariga kiritilayotgan oʻzgartirish va qoʻshimchalar 1. 183-band quyidagi mazmundagi oʻn beshinchi xatboshi bilan toʻldirilsin: “Baland piyodalar oʻtish joylarini tashkil etish.”. 2. 1-ilovada : a) Ogohlantiruvchi belgilarda 1.20-band quyidagi tahrirda bayon etilsin: “1.20. “Piyodalar oʻtish joyi”. 5.16.1, 5.16.2, 5.48 belgilari va (yoki) 1.14.1 — 1.14.4, 1.29.1 — 1.29.3 yoʻl chiziqlari bilan belgilangan piyodalar oʻtish joyini bildiradi.”; b) Axborot-koʻrsatgich belgilarda : 5.18-band quyidagi tahrirda bayon etilsin: “5.18. “Tavsiya etilgan tezlik”. Yoʻlning shu qismida tavsiya etilgan harakatlanish tezligini bildiradi. Belgiga eng yaqin chorrahagacha amal qilinadi. 5.18 belgisi ogohlantiruvchi belgi bilan birga qoʻllansa, uning taʼsir oraligʻi xavfli qismning uzunligi bilan aniqlanadi. 5.48 yoʻl belgisi oʻrnatilgan koʻcha va yoʻllarda oʻrnatilishi lozimligini bildiradi”; quyidagi mazmundagi 5.48-band bilan toʻldirilsin: “5.48. “Baland piyodalar oʻtish joyi”. 5.16.1-5.16.2 yoʻl belgilari bilan birga qoʻllaniladi”; v) Yoʻl belgilarining tasvirlari tushirilgan qismida: “Axborot-ishora belgilari” soʻzlari “Axborot-koʻrsatgich belgilari” soʻzlari bilan almashtirilsin; quyidagi tasvirdagi yoʻl belgisi bilan toʻldirilsin: “ 5.48. “Baland piyodalar oʻtish joyi”. 3. 2-ilovada : Yotiq chiziqlar quyidagi mazmundagi 1.29.1, 1.29.2 va 1.29.3-bandlar bilan toʻldirilsin: 1.29.1-sunʼiy notekislik (baland piyodalar oʻtish joyini bildiradi); 1.29.2-sunʼiy notekislik (avtomobil yoʻllarida “ 3D ” koʻrinishdagi baland piyodalar oʻtish joyini bildiradi); 1.29.3-avtomobil yoʻllarida “3D” koʻrinishdagi piyodalar oʻtish joyi”. (Qonunchilik maʼlumotlari milliy bazasi, 05.12.2024-y., 09/24/805/1001-son)